作者:楊巨源
標題:夏日苦熱，同長孫主簿過仁壽寺納涼
內容:火入天地爐，南方正何劇。四郊長雲紅，六合太陽赤。赫赫沸泉壑，焰焰焦砂石。思減祝融權，期匡諸子宅。因投竹林寺，一問青蓮客。心空得清涼，理證等喧寂。開襟天籟回，步履雨花積。微風動珠簾，惠氣入瑤席。境閑性方謐，塵遠趣皆適。淹駕殊未還，朱欄敞虛碧。